text: [{"text_idx": "#000001", "text": "- Nu\u0301 er ta\u00f0 heim til Norra aftur, sigur Kjartan Johansen, sum hevur skriva\u00f0 sa\u0301ttma\u0301la vi\u00f0 B\u00e6kkelaget i\u0301 Norra. Kjartan takkar fyri seg eftir eitt trupult a\u0301r i\u0301 Sv\u00f8ri\u0301ki, har hann kortini sp\u00e6ldi ein ty\u0301\u00f0andi leikluti i\u0301 ni\u00f0urflytingarstri\u0301\u00f0num, ta\u0301 i\u00f0 ta\u00f0 eydna\u00f0ist O\u0308nnereds at var\u00f0veita pla\u0301ssi\u00f0 i\u0301 fremstu svensku deildini."}, {"text_idx": "#000002", "text": "Trok.fo pra\u0301ta\u00f0i vi\u00f0 f\u00f8royska landsli\u00f0sleikaran, sum fer aftur a\u0301 kendar lei\u00f0ir i\u0301 Norra."}, {"text_idx": "#000003", "text": "Kjartan Johansen hevur a\u0301\u00f0ur nomi\u00f0 s\u00e6r go\u0301\u00f0ar royndir i\u0301 norskum topphondbo\u0301lti, har hann hevur umbo\u00f0a\u00f0 b\u00e6\u00f0i Fyllingen Bergen og Viking Stavanger i\u0301 fremstu deildini. Nu\u0301 roynir hann so B\u00e6kkelaget u\u0301r Oslo."}, {"text_idx": "#000005", "text": "- B\u00e6kkelaget er eitt mi\u00f0li\u00f0 i\u0301 fremstu norsku deildini. Teir blivu nummar a\u0301tta i\u0301 grundsp\u00e6linum og sp\u00e6la i\u0301 l\u00f8tuni playoff i\u0301 endasp\u00e6linum i\u0301mo\u0301ti Elverum, grei\u00f0ir Kjartan fra\u0301, ta\u0301 i\u00f0 vit hitta hann i\u0301 telefonini."}, {"text_idx": "#000006", "text": "Komandi kappingara\u0301r skal Kjartan so royna seg i\u0301mo\u0301ti sli\u0301kum risum sum Elverum - sum hevur gj\u00f8rt no\u0301gv um seg i\u0301 Champions League i\u0301 a\u0301r - og so ny\u0301ggja sto\u0301rli\u00f0num, Kolstad, i\u00f0 millum anna\u00f0 f\u00e6r Sander Sagosen i\u0301 ho\u0301pin."}, {"text_idx": "#000007", "text": "Kjartan hev\u00f0i i\u0301 roynd og veru sa\u0301ttma\u0301la fyri eitt a\u0301r afturat i\u0301 Sv\u00f8ri\u0301ki, men semja var um at ste\u00f0ga samstarvinum longu nu\u0301. Hetta eftir eitt vo\u0301nbro\u0301tandi a\u0301r, har ska\u00f0ar hava darva\u00f0 no\u0301gv."}, {"text_idx": "#000008", "text": "Avloysir sto\u0301ra stj\u00f8rnu i\u0301 Oslo"}, {"text_idx": "#000009", "text": "- Eg havi ikki sp\u00e6lt eitt so gott kappingara\u0301r her i\u0301 Sv\u00f8ri\u0301ki og fo\u0301r at leita aftur til kontaktir i\u0301 Norra, grei\u00f0ir Kjartan fra\u0301"}, {"text_idx": "#000010", "text": "- B\u00e6kkelaget kendi alt til mi\u0301n. Teir missa nu\u0301 si\u0301n h\u00f8gra bakk i\u0301gj\u00f8gnum no\u0301gv a\u0301r, sum hevur veri\u00f0 toppskju\u0301tti i\u0301 bestu deildini i\u0301 fleiri a\u0301r. Hann gevst nu\u0301, og so ringdu teir til mi\u0301n."}, {"text_idx": "#000011", "text": "Og ta\u00f0 ver\u00f0ur vor\u00f0i\u00f0 sum arvur at lyfta hja\u0301 Kjartani, ta\u0301 i\u00f0 hann fer at gera seg til rei\u00f0ar a\u0301 h\u00f8gra bakki hja\u0301 B\u00e6kkelaget."}, {"text_idx": "#000012", "text": "Hann avloysir nevnliga Emil Midtb\u00f8 Sundal. Hann var i\u0301 a\u0301runum 2017 til 2021 toppskju\u0301tti i\u0301 norskum hondbo\u0301lti fimm a\u0301r a\u0301 ra\u00f0. I\u0301 2017 rakk ta\u00f0 til silvur, sum eisini er besta u\u0301rsliti\u00f0 hja\u0301 B\u00e6kkelaget higartil."}, {"text_idx": "#000013", "text": "Kjartan hugsar to\u0301 fyrst og fremst um at fa\u0301a eitt betri kappingara\u0301r enn i\u0301 a\u0301r. Ti\u0301 a\u0301ri\u00f0 i\u0301 Sv\u00f8ri\u0301ki gekk als ikki eftir vild."}, {"text_idx": "#000014", "text": "- Eg komi til Sv\u00f8ri\u0301kis at venja a\u0301\u00f0renn summarferiuna, og vit finna u\u0301tav at standurin er ikki so go\u0301\u00f0ur. Eg havi ta\u00f0, sum kallast \u201cjumpers knee\u201d i\u0301 ba\u0301\u00f0um kn\u00f8unum. So er meiningin at eg skal gerast fri\u0301skur um summari\u00f0, men ta\u00f0 hendi so ikki. Og ta\u0301 i\u00f0 eg so m\u00f8ti her aftur, koyri eg beint inn i\u0301 \u201cpre-season\u201d vi\u00f0 tveimum ringum kn\u00f8um."}, {"text_idx": "#000015", "text": "- Og ta\u00f0 gekk ju\u0301 illa, sigur Kjartan, sum fekk uppaftur fleiri trupulleikar i\u0301 Sv\u00f8ri\u0301ki."}, {"text_idx": "#000016", "text": "- Ta\u0301 i\u00f0 eg so endiliga byrji at raka ein n\u00f8kulunda hondbo\u0301ltsform, bro\u0301ti eg n\u00f8sina eina viku a\u0301\u00f0renn kappingara\u0301ri\u00f0 byrjar, og so eri eg u\u0301ti i\u0301 fy\u0301ra vikur eyka."}, {"text_idx": "#000017", "text": "- Og so at berja meg aftur i\u0301 hondbo\u0301ltsform. So ta\u00f0 to\u0301k longri ti\u0301\u00f0 enn \u00e6tla\u00f0, og eg hev\u00f0i sum so ikki sp\u00e6lt ein go\u0301\u00f0an dyst ta\u0301 i\u00f0 vit komu til jo\u0301lar, sigur strandingurin sum kortini eydna\u00f0ist vi\u00f0 at vi\u0301sa seg fram i\u0301 Sv\u00f8ri\u0301ki:"}, {"text_idx": "#000018", "text": "- Eg havi ti\u0301betur rakt nakrar fi\u0301nar dystir nu\u0301 - serliga i\u0301mo\u0301ti endanum. Ein seg\u00f0i m\u00e6r at eg havi skora\u00f0 flest ma\u0301l i\u0301 ni\u00f0urflytingarsp\u00e6linum. Ta\u00f0 visti eg ikki sja\u0301lvur, sigur Kjartan, sum altso a\u0301tti si\u0301n lut i\u0301 at O\u0308nnereds yvirlivdi i\u0301 fremstu deildini."}, {"text_idx": "#000019", "text": "Eftir vo\u0301nbro\u0301tandi a\u0301ri\u00f0 i\u0301 Sv\u00f8ri\u0301ki gle\u00f0ir Kjartan seg at koma aftur til Norra, har hann sp\u00e6ldi fra\u0301 2017 til 2021. 26 a\u0301ra gamli strandingurin hevur longu eina langa yrkislei\u00f0 i\u0301 nor\u00f0urlendskum hondbo\u0301lti at vi\u0301sa a\u0301, ho\u0301ast hon stundum hevur veri\u00f0 naka\u00f0 knortlutt."}, {"text_idx": "#000022", "text": "Flottu avrikini vi\u00f0 HM-endasp\u00e6li\u00f0 i\u0301 Algeria f\u00f8rdu til ein sa\u0301ttma\u0301la vi\u00f0 Fyllingen Bergen, sum a\u0301ri\u00f0 frammanundan var enda\u00f0 nummar seks i\u0301 fremstu deildini, og millum anna\u00f0 sp\u00e6ldi Evropa Cup."}, {"text_idx": "#000024", "text": "- Men so ringdi Viking Stavanger. Eg hugsa\u00f0i ikki at ta\u00f0 var ta\u00f0 feitasta at fara ni\u00f0ur i\u0301 n\u00e6stfremstu norsku deildina, sigur Kjartan, sum kortini to\u0301k av, og saman vi\u00f0 \u00f8\u00f0rum f\u00f8royingum kom at seta si\u0301n da\u0301m a\u0301 Viking Stavanger, sum vi\u00f0 Kjartani sum toppskju\u0301tta flutti upp i\u0301 fremstu deildina i\u0301 2020."}, {"text_idx": "#000025", "text": "Vinstri armurin a\u0301 Kjartani a\u0301tti aloftast h\u00f8vu\u00f0sleiklutin i\u0301 a\u0301lopinum tey try\u0301 a\u0301rini i\u0301 Stavanger. Har ey\u00f0kendi Kjartan seg i\u0301 norskum hondbo\u0301lti vi\u00f0 si\u0301num snilda sp\u00e6listi\u0301li, i\u00f0 er sermerktur vi\u00f0 gj\u00f8gnumbrotum, innsp\u00f8lum a\u0301 strikuna, u\u0301tsp\u00f8l a\u0301 vongin - og rimmar skotum."}, {"text_idx": "#000026", "text": "- Ta\u00f0 gekk v\u00e6l, og nu\u0301 royndi eg so at fara eitt stig vi\u0301\u00f0ari, sigur Kjartan um skifti\u00f0 til Sv\u00f8ri\u0301kis a\u0301 sumri i\u0301 2021."}, {"text_idx": "#000027", "text": "B\u00e6kkelaget ver\u00f0ur altso fimta u\u0301tlendska felagi\u00f0 hja\u0301 Kjartani, sum kortini ikki alti\u0301\u00f0 droymdi um at sp\u00e6la hondbo\u0301lt u\u0301ti i\u0301 sto\u0301ru ver\u00f0."}, {"text_idx": "#000028", "text": "Kjartan Johansen vaks upp i\u0301 go\u0301\u00f0um i\u0301trottarumhv\u00f8rvi a\u0301 Strondum, og sp\u00e6ldi b\u00e6\u00f0i hondbo\u0301lt vi\u00f0 StI\u0301F og fo\u0301tbo\u0301lt vi\u00f0 Ska\u0301la."}, {"text_idx": "#000029", "text": "- Eg havi ein pa\u0301pa sum hevur veri\u00f0 venjari hja\u0301 okkum i\u0301 b\u00e6\u00f0i fo\u0301tbo\u0301lti og hondbo\u0301lti og hevur veri\u00f0 eyka pa\u0301pi hja\u0301 \u00f8llum vinmonnunum, sigur hann."}, {"text_idx": "#000031", "text": "- I\u0301trottur fylti alti\u0301\u00f0 no\u0301gv, og hondbo\u0301lturin alti\u0301\u00f0 fylt eitt li\u0301ti\u00f0 sindur meira. Eg havi ein pa\u0301pa og tveir pa\u0301pabeiggjar sum sp\u00e6ldu vi\u00f0 StI\u0301F og eina systur, sum var go\u0301\u00f0 fra\u0301 ungum aldri eisini, sigur Kjartan. Systurin, Ninna, er i\u0301 dag li\u00f0skipari a\u0301 kvinnulandsli\u00f0num."}, {"text_idx": "#000032", "text": "- Eg minnist serliga at Ninna bleiv a\u0301rsins stj\u00f8rnuskot og a\u0301rsins leikari sama a\u0301r, og eg hugsa\u00f0i at hatta skal eg eisini kla\u0301ra, ta\u0301 i\u00f0 eg ver\u00f0i 17 a\u0301r."}, {"text_idx": "#000033", "text": "Sum 14 a\u0301ra gamal fo\u0301r hann at hugsa um at fara a\u0301 eftirsku\u0301la, og um ta\u00f0 nu\u0301 skuldi vera vi\u00f0 denti a\u0301 hondbo\u0301lt ella fo\u0301tbolt. Avger\u00f0in fall a\u0301 hondbo\u0301ltseftirsku\u0301la i\u0301 Viborg saman vi\u00f0 fleiri \u00f8\u00f0rum f\u00f8royingum. Samstundis komu m\u00f8guleikarnir fyri landsli\u00f0hondbo\u0301lti ta\u0301 HSF setti gongd a\u0301 ungdo\u0301mslandsli\u00f0ini."}, {"text_idx": "#000035", "text": "- Samstundis sum eftirsku\u0301lin enda\u00f0i, byrja\u00f0u ungdo\u0301mslandsli\u00f0ini at koma, minnist Kjartan, sum er vi\u0301\u00f0agitin saman vi\u00f0 sonevnda 96-a\u0301rganginum, sum framdi no\u0301gv sto\u0301r avrik - ikki minst vi\u00f0 at sp\u00e6la seg til HM, sum fyrsta f\u00f8royska li\u00f0i\u00f0 nakranti\u0301\u00f0."}, {"text_idx": "#000036", "text": "- Ta\u00f0 var nokk so serligt vi\u00f0 okkara a\u0301rgangi i\u0301 ungdo\u0301mslandsli\u00f0num. Vit, sum vo\u0301ru f\u00f8ddir i\u0301 96 sp\u00e6ldu saman vi\u00f0 teimum sum vo\u0301ru f\u00f8ddir i\u0301 94. So ta\u00f0 kendist alti\u0301\u00f0 sum vit vo\u0301ru langt aftanfyri hinar, ti\u0301 vit vo\u0301ru tvey a\u0301r aftanfyri.\n- Men so fo\u0301ru vit einafer\u00f0 til Sveis til U20-EM-undankapping, og har funnu vit u\u0301tav at vit bert vo\u0301ru tvey ma\u0301l fra\u0301 at sp\u00e6la okkum vi\u0301\u00f0ari. I\u0301 2017 hendi ta\u00f0 so, at vit sp\u00e6ldu okkum til HM i\u0301 Algeria, og vit hugsa\u00f0u \u201caha, ta\u00f0 ber faktiskt v\u00e6l til\u201d, grei\u00f0ir Kjartan fra\u0301, sum longu sum 19 a\u0301ra gamal fekk fyrstu A-landsli\u00f0sdystirnar."}, {"text_idx": "#000037", "text": "Kjartan og landsli\u00f0i\u00f0 i\u0301 sto\u0301rari menning"}, {"text_idx": "#000039", "text": "Ta\u00f0 var eitt l\u00e6gri st\u00f8\u00f0i, enn ta\u00f0, sum f\u00f8royska A-landsli\u00f0i\u00f0 er vant at sp\u00e6la nu\u0301, grei\u00f0ir Kjartan fra\u0301."}, {"text_idx": "#000040", "text": "- Man ma\u0301tti byrja onkusta\u00f0ni, og so bleiv ta\u00f0 st\u00f8rri og st\u00f8rri. So sp\u00e6ldu vit okkum til EM-undankappingina, og ta\u00f0 fyrsta vit gj\u00f8rdu var at sp\u00e6la javnleik i\u0301mo\u0301ti Montenegro, minnist Kjartan, sum longu i\u0301 no\u0301gv a\u0301r hevur veri\u00f0 av ty\u0301dningarmestu leikarum a\u0301 manslandsli\u00f0num. Eitt nu\u0301 bar hann li\u00f0skiparabandi\u00f0, ta\u0301 i\u00f0 F\u00f8royar fingu st\u00f8rsta u\u0301rsliti\u00f0 higartil, ta\u0301 i\u00f0 ta\u00f0 eydna\u00f0ist at vinna EM-undankappingardystin a\u0301 Kekkia i\u0301 2021."}, {"text_idx": "#000041", "text": "- Alt veksur. Vit bli\u0301va betri og betri og har koma fleiri og fleiri og betri sp\u00e6larar. Nu\u0301 tosar mann so um eina h\u00f8ll og fj\u00f8lmi\u00f0larnir gera no\u0301gv burturu\u0301r hondbo\u0301ltinum. So alt veksur. Og ikki ov skjo\u0301tt, men upp a\u0301 ein go\u0301\u00f0an ma\u0301ta."}, {"text_idx": "#000042", "text": "Kjartan sja\u0301lvur heldur eisini fram at menna seg, og har er framvegis ru\u0301m at r\u00f8kka einum uppaftur h\u00e6gri st\u00f8\u00f0i. Ta\u00f0 er i\u0301 \u00f8llum f\u00f8rum \u00e6tlanin, nu\u0301 hann aftur fer at royna seg i\u0301 Norra."}, {"text_idx": "#000043", "text": "- Eg havi alti\u00f0 droymt um eitt li\u0301ti\u00f0 sindur meira, so eg vo\u0301ni at fa\u0301a eitt gott kappingara\u0301r nu\u0301, og so kundi ta\u00f0 gingi\u00f0 so v\u00e6l, at man kom til eitt uppaftur st\u00f8rri li\u00f0, har ta\u00f0 er uppaftur meira professionelt. Eg vil gjarna sleppa at uppliva ta\u00f0 st\u00f8\u00f0i\u00f0, sum einafer\u00f0 ver\u00f0ur mi\u0301n grensa. Og ta\u00f0 haldi eg ikki at eg havi roynt enn. Um ta\u00f0 er i\u0301 Danmark ella a\u0301 einum betri li\u00f0i\u00f0 i\u0301 Norra ella Sv\u00f8ri\u0301ki, ta\u00f0 veit eg ikki, sigur Kjartan at enda."}]